बिटिसि बिसायख’थिनि आगोल-आगोलनो बिपिएफ दोलोनि दैदेनगिरिफोरनि गेजेराव गावस्रा- गावस्रि हान्जा नागारनानै जायखार लांनायखौ नुनो मोन्दों। बे बेलायाव रायजो- राजाफोरा गोसोआव सोमो नांदों। हादोरसा सोरखाराव जयैनो सोरखार खुंगासिनो ब्लाबो दिनैनि समाव बिपिएफ दोलोनि दैदेनगिरिफोरा हानजा नागारनानै गुबुन-गुबुन राजखान्थि हान्जाफोराव हाबहैगासिनो थानायखौ सरासनस्रा रायजो-राजाफोरा सोमोनांदों। बिदिनो बिपिएफनि गाहाइ नेहाथारी थामहिनबा तामुलपुर बिधान सभा बियाबनि एमएलए इमानुवेल मोसाहारीआ बिपिएफ दोलोनि मेल-मिथिंफोराव बाहागो लायाबानो बिजेपि दोलोनि मेल-मिथिंफोराव बाहागो लानाया साननो गोनां जादों। नाथाय बिथां इमानुवेल मोसाहारीआ बिपिएफ दोलोनि गाहाइ नेहाथारीबादि बिबानखौ एंगाराबालानो बिजेपि दोलोनि मेल-मिथिंफोराव बाहागो लानाया खम बाथ्रा नङा होननानै सावरायनाय खोनायो। थिग बिदिनो बिपिएफ दोलोनि बिटिसिनि बारग’ मावफुंगिरि सोद्रोमा देबेन बर’आबो दोलो नागारनानै फैगौ बिटिसिनि बिसायख’थियाव दरंगाजुलि बियाबनि बिजेपिनि बिजाथि जाहैनाया फोरमायनो थांदों नामा दि बिपिएफनि आफादगिरि हाग्रामा महिलारीया बिपिएफनि गाहाय थाखोनि दैदेनगिरि- सोद्रोमाफोरखौ अना एबा सनमान होया ? बे बिटिआरनि सरासनस्रा सुबुंफोरनि मोनसे गिदिर गोसोनि सोंलु। दिनै राज्य’ सभानि एमपि बिस्वजित दैमारीआ मोनसे खौरांगिरि मेलनि जोहै बिपिएफ दोलोखौ नागारबाय होननाय बाथ्रा एसे गोरलै जानानै थायाखै। मानोना दिनै हाग्रामा महिलारीया दैदेनबोनाय बिपिएफ दोलोखौ बियो खावसे दैदेनबोदोंमोन बेखौ रावबो नङा बुंनो हाया आरो बिपिएफनि जायखि-जाया माबाफोर बुंनांगौब्ला बिथाङा स्रा-स्रा, रोखा-रोखा खेंफोरथि होयोमोन। दिनै राज्य’ सभानि एमपि बिस्वजित दैमारीआ बिपिएफ दोलोखौ नागारनायाव बिपिएफ दोलोया लोरबां जानो हागौ नामा? बेखौबो साननांगौ जानानै फैदों। मानोना बिस्वजित दैमारीआ बिपिएफ दोलोनि मावफुंगिरि आफादगिरिमोन। सासे मावफुंगिरि आफादगिरिआ दोलो नागारनाया एसे साननांगौ जानानै फैदों। बे बेलायाव मन्थ्रि प्रमिला रानि ब्रह्मआ बुंदोंदि राज्य’ सभानि एमपि बिस्वजित दैमारिखौ बिपिएफ फार्सेनिफ्राय जेबो उसुबिदा होनाय जायाखै । बिपिएफनि नोजोराव हारिनि थाखाय मोजां नुदों बिखौसो मावदों। बेवहायनो जुदि बिसोर गाज्रि सानो अब्ला बिपिएफ दोलोआ बेवहाय जेबो बुंनांगौ गैया । बे बुंनायनिफ्राय रोखा जादों दि बिपिएफ दोलोआ एमपि बिस्वजित दैमारीखौ दोलो नागारनायाव जेबो बाजानाय गैया। दा बिस्वजित दैमारीआ माबे दोलोआव हाबगोन बेखौसो रोखा फोरमायाखै दैमारी बिथाङा। बेखौ नायोब्ला बिपिएफ दैदेनगिरिफोरा बिपिएफखौनो गाज्रि मोनमारबाय नामा ? बेबो गिदिर सोंलु सिखारदों। बेरा फार्से राज्य’ सभानि बारग’ एमपि सान्तियास कुजुरआ बुंदों दि फैबाय थानाय बिटिसि बिसायख’थिनि उनावनो बिपिएफनि आफादगिरि हाग्रामा महिलारिआ बिजेपि दोलोआव हाबगोन । बेखौ नायोब्ला बिटिसिनि बिसायख’थिनि उनाव बिपिएफनि दैदेनगिरिफोरा गावबा-गाव फोरस्रा-फोरसि जानानै गुबुन-गुबुन राजखान्थि दोलोफोराव हाबहैसिगोन नामा ? जुदि बिथां बुंनाया थारब्ला बिपिएफखौ सोर सालायगोन ? गिदिर सोंलु सिखारदों। दाखालै मन्थ्रि हिमन्त बिस्व शर्माआ बुंदों दि तामुलपुर बिधान सभा बियाबनि एम एल ए इमानुवेल मोसाहारी आरो एमपि बिस्वजित दैमारीआ बिजेपि दोलोयाव हाबहैनायनि उनाव मन्थ्रि रिहन दैमारी आरो चन्दन ब्रह्मआ बिजेपि दोलोयाव हाबहैगोन होननाया थार जायोब्ला बिपिएफ दोलोयाव आरो सोर थाबावखो ? जुदि हाग्रामा महिलारी, इमानुवेल मोसाहारी, बिस्वजित दैमारी, रिहन दैमारी, चन्दन ब्रह्ममोन बादि दैदेनगिरिफोरा गुबुन दोलोआव थांजोबोला थाबाय मन्थ्रि प्रमिला रानि ब्रह्म, खाम्फा बरगयारी, अनजालि दैमारीमोनहाल’ बिपिएफ दोलोयाव थाहैयोब्ला बिपिएफ दोलोआ मा थासारियाव थाहैगोन, साननांगौ बाथ्रा जानानै फैदों। दा जों नुनायखौ बुंनांगोनदि बिपिएफनि दैदेनगिरिफोरानो बिपिएफखौ गाज्रि मोनबाय आरो बिपिएफनि दैदेनगिरिफोरा गुबुन राजखान्थि दोलोफोराव हाबहैगोनखौ इंगिद नुहुरदों ।